Тхылъ Плъыжьыр нэхъ Iув мэхъу
Ди щIыналъэм и хъыбарегъащIэ IэнатIэхэр топсэлъыхь КъБР-м щIэрыщIэу къыщыдагъэкIыжыну Тхылъ Плъыжьым ихуа псэущхьэхэр зыхуэдэмрэ ди щIыналъэм и щIыуэпсым игъуэт зэхъуэкIыныгъэхэмрэ.
Иужьрейуэ 2000 гъэм къыдагъэкIауэ щыта тхылъым ихуат шэкIэ япI псэущхьэ цIыкIуу 26-м нэблагъэ. ТхылъыщIэм иджыри 15 иратхэнущ. Ахэр щIыпIэ нэхъ гъущэхэр зи псэупIэ дзыгъуэ лIэужьыгъуэхэрщ. Тхылъым ихуапхъэу къалъытащ дунейм щынэхъыжь псэущхьэ лIэужьыгъуэхэм хабжэ цыжьбанэхэри. Къапщтэмэ, ди мэзхэр, губгъуэхэр, гъавэщIапIэхэр нобэр къыздэсым къулейуэ щытащ жумэрэн, ужьэ, дзыгъуэ пэцIыцI жыхуэтIэхэмкIэ. Ауэ, ди жагъуэ зэрыхъунщи, а зэи зыхэмыщIыну ди гугъа псэущхьэхэм я бжыгъэм нэрылъагъуу кIэроху икIи абы и щхьэусыгъуэу щIэныгъэлIхэм къагъэлъагъуэр Къэбэрдей-Балъкъэрым и щIыуэпс щытыкIэм хэщIы- ныгъэшхуэхэр зэригъуэтырщ. Зэманым зехъуэж, дзыгъуэ лIэужьыгъуэхэм я псэупIэу щыта щIыпIэхэр явэ, абыхэм кIэнауэхэр щаухуэ. Ахэр сыт и лъэныкъуэкIи щIыуэпсым йогуауэ.
ЩIэуэ ягъэхьэзыр Тхылъ Плъыжьым и къалэн нэхъыщхьэр дыкъэзыухъуреихь дунейм цIыхум и зэранкIэ фIэкIуэдыр зыхуэдизымрэ а кIуэдыр къызэрыпхуэмыгъуэтыжынумрэ хэIущIыIу щIынырщ.
Тхылъым къыщыхьащ ди щIыналъэм и щIыуэпс телъыджэмрэ абы игъащIэ лъандэрэ ипI псэущхьэ цIыкIухэмрэ хъума хъунымкIэ щIапхъэхэр, чэнджэщ щхьэпэхэр, дерс къызыхэпхын тхыгъэхэр.
Шэрэдж Дисэ.
